কালিগঞ্জে ডিবি পুলিশের অভিযানে বিপুল পরিমান ফেনসিডিল উদ্ধার
বিশেষ প্রতিনিধি: ডিবি পুলিশ অভিযান চালিয়ে কালিগঞ্জ উপজেলা স্বাস্থ্য কমপ্লে¬ক্স এলাকা থেকে ১ হাজার ৫০ বোতল ভারতীয় ফেনসিডিল উদ্ধার করেছে। তবে ঘটনার সাথে জড়িত কাউকে আটক করা সম্ভব হয়নি।
থানা সূত্রে জানা যায়, গোপন সংবাদের ভিত্তিতে রোববার দিবাগত রাত ১০টার দিকে ডিবি পুলিশের এএসআই কাজী ইমরান আহম্মেদের নেতৃত্বে সঙ্গীয় ফোর্স কালিগঞ্জ উপজেলা স্বাস্থ্য কমপ্লে¬ক্স এলাকায় অভিযান চালিয়ে সীমান্ত থেকে ফেনসিডিল নিয়ে আসার সময় কয়েকজন মাদক ব্যবসায়ীকে চ্যালেঞ্জ করে। তারা ডিবি পুলিশের উপস্থিতি টের পেয়ে ৪ বস্তা ফেনসিডিল ফেলে পালিয়ে যায়। এ সময় বস্তার ভিতর থেকে ১ হাজার ৫০ বোতল ফেনসিডিল উদ্ধার করে পুলিশ।
এ ব্যাপারে কাজী ইমরান আহম্মেদ বাদী হয়ে শ্যামনগর উপজেলার চন্ডিপুর গ্রামের আব্দুল হাকিমের ছেলে মুনসুর আলী (৪০), তারালী গ্রামের খোকন (৩০) ও দেবহাটার পারুলিয়া গ্রামের কদম আলীর ছেলে মাওলা বক্স নামের ৩ মাদক ব্যবসায়ীকে আসামি করে কালিগঞ্জ থানায় একটি মামলা দায়ের করেছেন যার নম্বর: ১২। তারিখ: ২০/০৫/১৩।